Jaak Juske

Jaak Juske (sündinud 12. detsembril 1976 Tartus) on Eesti poliitik ja publitsist, XIV Riigikogu liige.

Alates 1999. aastast on ta Sotsiaaldemokraatliku Erakonna liige.

Jaak Juske oli ka Tallinna linnavolikogu, Põhja-Tallinna linnaosakogu (varasem halduskogu) liige ning erakonna Tallinna piirkonna aseesimees.

Aastast 2000 on Jaak Juske regulaarselt esinenud Raadio 7 kultuuriajaloo saates "Roosiaed". Ta on kirjutanud Tallinna, Tartu, Narva, Pärnu ja Eesti ajaloost ning teinud rohkelt ajaloomatku. Alates 2013. aastast töötab Juske õpetajana Gustav Adolfi Gümnaasiumis. 2018. aastal sai Juske muinsuskaitseameti tunnustuse "Aasta päranditutvustaja".

Haridus
1984–1995 – Tartu 15. Keskkool
1995–2005 – usuteadus Tartu Teoloogia Akadeemias ja EELK Usuteaduse Instituudis
1999–2000 – praktika EELK Sangaste koguduses
1999–2003 – külalistudeng Tartu Ülikoolis
2008–2009 – ajalugu Tallinna Ülikoolis
2021-2022 – Eesti Kunstiakadeemia arhitektuuri konserveerimise ja restaureerimise täiendkursus

Juske läbis 2019. aastal kõrgemad riigikaitse kursused.

Akadeemiliselt on ta aastast 2000 Eesti Üliõpilaste Seltsi liige.

Töökäik
 1994 – Postimehe reporter
 1997–1998 – Parempoolsete Erakonna ja Rahvaerakonna pressiesindaja
 1999 – Mõõdukate valimiskampaania juht Elvas
 1999–2002 – Tallinna Linnavolikogu Rahvaerakonna Mõõdukad fraktsiooni nõunik
 2002–2003 – Riigikogu Mõõdukate fraktsiooni nõunik
 2003–2004 – NATO ühingu projektijuht
 2004–2005 – Sotsiaaldemokraatliku Erakonna (SDE) pressiesindaja ja kampaaniajuht
 2005–2009 – Tallinna Linnavolikogu SDE fraktsiooni nõunik
 2009 – SDE Tallinna valimiskampaania juht
 2004–2010 – SDE Tallinna piirkonna esimees
 2009–2011 AS Tallinna Tööstuspargid nõukogu liige
 november 2009 – oktoober 2013 – Põhja-Tallinna halduskogu aseesimees ja ettevõtluskomisjoni esimees
 november 2009 – oktoober 2013 – Tallinna Linnavolikogu linnavarakomisjoni esimees
 september 2010 – oktoober 2013 – Tallinna Linnavolikogu aseesimees, SDE fraktsiooni esimees
 november 2013 – november 2017 – Tallinna Linnavolikogu SDE fraktsiooni ja keskkonnakomisjoni aseesimees
 november 2009 – detsember 2020 - Tallinna Linnavolikogu SDE fraktsiooni liige
 alates novembrist 2009 - Põhja-Tallinna halduskogu (alates 2017 linnaosakogu) liige
 alates augustist 2013 – Gustav Adolfi Gümnaasiumi ajaloo- ja ühiskonnaõpetuse ning usundiloo õpetaja
 alates märts 2017 – usundilooõpetaja Tallinna Reaalkoolis
 juuni 2019 – märts 2022 – Riigikogu riigikaitsekomisjoni liige
 alates märts 2022 - Riigikogu kultuurikomisjoni liige
 alates mai 2022 - NATO parlamentaarse assamblee Eesti delegatsiooni liige
 alates juuli 2022 - Riigikogu riigieelarve kontrolli erikomisjoni aseesimees

Poliitiline tegevus

Erakondlik kuuluvus
 1997–1999 Erakond Parempoolsed (aastast 1998 Rahvaerakond)
 alates 1999. aastast Sotsiaaldemokraatlik Erakond (aastani 2004 Rahvaerakond Mõõdukad)

Kandideerimine valitavatesse kogudesse
Jaak Juske on kandideerinud Elva linna volikokku 1996. (sai 25 häält) ja 1999. aastal (8 häält) ning Tallinna volikokku 2002. (12 häält), 2005. (22 häält), 2009. aastal (227 häält) ja 2013. aastal (458 häält).

Jaak Juske on kandideerinud Riigikokku Mõõdukate nimekirjas 1999. aasta Riigikogu valimistel, kus sai 47 häält, ja 2003. aasta Riigikogu valimistel, kus sai 26 häält. 2007. aasta Riigikogu valimistel kandideeris ta Sotsiaaldemokraatliku Erakonna nimekirjas ja sai 124 häält. 2011. aasta Riigikogu valimistel sai ta 123 häält. 2015. aasta Riigikogu valimistel sai ta 476 häält. 2019. aasta märtsivalimistel kogus Juske 672 häält ning sai pärast Sven Mikseri minekut Euroopa Parlamenti sama aasta juunis Riigikogu liikmeks.

2009. aasta kohaliku omavalitsuse volikogude valimistel kandideeris ta Tallinna 8. valimisringkonnas ja sai 227 häält, kuid ei osutunud valituks. Ta pääses siiski volikokku, sest ülelinnalises nimekirjas temast eespool asunud Eiki Nestor ja Hannes Rumm ei saanud Riigikogu liikmetena samaaegselt volikogu liikmed olla. Samal ajal valiti Juske ka esimest korda Põhja-Tallinna halduskogu liikmeks.

2013. aasta kohaliku omavalitsuse valimistel osutus Juske 458 häälega Põhja-Tallinna ringkonnast linnavolikokku valituks.

2017. aasta Tallinna linnavolikogu valimistel valiti ta 1271 häälega Põhja-Tallinnast ringkonnamandaadiga volikogu liikmeks.

Tegevus Tallinna Linnavolikogus
Linnavolikogu liikmena on Juske pööranud eelkõige tähelepanu korruptsioonile linnasüsteemis, samuti lasteaedade rahastamise ja linna ajaloopärandi jäädvustamisega seotud küsimustele.

2009. aasta sügiseni oli Jaak Juske üks Tallinna opositsiooni juhte, kes kritiseeris teravalt tollast võimuparteid, Keskerakonda. Kahel korral kaebas linnavõim ja Keskerakond ta tehtud kriitika pärast kohtusse, Juske jäi aga mõlemal korral kohtus õigeks. Jusket on süüdistatud, et pärast koalitsiooni moodustamist Sotsiaaldemokraatliku Erakonna ja Keskerakonna vahel Tallinnas 2009. aasta novembris, ei pööranud ta enam Keskerakonna juhtimisvigadele senise teravusega tähelepanu.

9. septembril 2010 esitas Sotsiaaldemokraatliku Erakonna Tallinna piirkonna juhatus Tallinna Linnavolikogu aseesimehe kandidaadiks Sotsiaaldemokraatliku Erakonna juhatuse poolt sellelt ametikohalt tagasi kutsutud Katrin Saksa asemel Jaak Juske.

23. septembril 2010 valiti Juske Tallinna Linnavolikogu Sotsiaaldemokraatliku Erakonna fraktsiooni esimeheks. Pressiteates kinnitas Juske, et sotsiaaldemokraatlike väärtuste kaitsmise tähtsust linnavolikogus. "Fraktsioon alustas mullu oma tööd ettepanekuga muuta volikogu töö avatumaks. Nii kaasati esimest korda volikogu komisjonide töösse aktiivsete kodanikeühenduste esindajad."

Järgnenud volikogu istungil valiti ta ametist lahkunud Katrin Saksa asemel 41 poolt- ja 10 vastuhäälega Tallinna Linnavolikogu aseesimeheks. Tema hüvituse suuruseks sellel ametikohal kinnitati 55 protsenti 23 870 kroonisest palgaastmest  (eelkäijal 26 040 krooni, seega vähenes hüvitis eelkäijaga võrreldes 8,3%) kuus. Pärast ametisse valimist tõi Juske välja linna jaoks lähiaja kõige olulisemad ülesanded: "Täna on aga eriti oluline tagada hätta sattunud inimeste toimetulek, sest töötuid on Tallinnas jätkuvalt üle 20 000. Meie ettepanekul on linn juba rakendanud uusi abimeetmeid lastega perede aitamiseks. Lähikuudel asub linnavolikogu aga arutama uut sotsiaalset abipaketti.".

Tallinna Linnavolikogu liikmena on Jaak Juske seisnud lasteaedade jätkusuutliku rahastamise eest. Ta tegi ettepaneku linnavolikogu revisjonikomisjonile uurida võimalikke korruptsioonijuhtumeid. Juske on pakkunud välja idee taastada Tallinna vanim supelrand Russalka juures. Tema ettepanekul asutati 2012. aasta lõpus Tallinna kauaaegseima linnapea Anton Uessoni nimeline stipendium. Ka pakkus Juske välja idee anda mõnele tänavale või väljakule Tallinna esimese eestlasest linnapea auks Lenderi nimi. Linnavalitsus on toetanud Juske plaani paigaldada 2018. aastaks mälestusmärk Voldemar ja Elfriede Lenderile.

Looming

Artikleid
1994. aastal ilmus Jaak Juskelt Tartu Postimehes artiklite sari Tartu linna ajaloost
Mille poolest Tallinn ja Kohtla-Järve sarnanevad?, Põhjarannik, 21. november 2006
Jaak Juske: Kesk hoolib ainult rahastajast, delfi.ee, 12. detsember 2006
Jaak Juske: Eelarve tekitab uusi sotsiaalseid pingeid, epl.ee, 15. detsember 2006
Propaganda rahva raha eest, Postimees, 22. detsember 2006
Jaak Juske: Rikas riik, veel rikkam poliitik, delfi.ee, 9. jaanuar 2007
Jaak Juske: Maksude ülelaekumine ei klapi heitunute arvuga, Delfi, 22. november 2010
Jaak Juske: Streikimine on su põhiseaduslik õigus, DELFI, 25. oktoober 2010
2016–2018 ilmus Jaak Juskelt Delfis artiklite sari Eesti unustatud hoonetest ja paikadest.
 Alates 2020 ilmub Juskelt ajakirjas Eesti Ajalugu vähetuntud Eesti olulisi hooneid tutvustav artiklite sari.

Raamatud
2008 "Viisaastak õpilasmalevas". Kaasautor
 "Lood unustatud Tallinnast" Tallinn: Pegasus, 2012
 "Lood unustatud Tartust" Tallinn: Pegasus, 2013
 "Lood unustatud Tallinnast II. Tööstused" Tallinn: Pegasus 2013
 "Imelik nõukaaeg. Isa põnevad jutud ajaloost" Tallinn: Randvelt, 2013
 "Tallinna märtsipommitamine 1944" Tallinn: Pegasus, 2014
 "Eesti kuulsad meresõitjad ja piraadid. Isa põnevad unejutud ajaloost" Tallinn: Randvelt, 2014
 "Lood unustatud Narvast" Tallinn: Pegasus, 2014
 "Eesti kuningad, rüütlid ja printsessid" Tallinn: Randvelt, 2014
 "Tallinna vanalinna kummitusmajad" Tallinn: Randvelt, 2015
 "Lood unustatud Pärnust" Tallinn: Pegasus, 2015
 "Salapärase Venemaa lugu" Tallinn: Randvelt, 2015
 "Härjapea jõe saladus" Tallinn: Hea lugu, 2016
 "100 põnevat lugu Tallinnast". Tallinn: Pegasus, 2016
 "Pelgulinna aja lugu". Tallinn: Randvelt, 2016
 "Sada põnevat lugu Eesti Vabariigist". Tallinn: Pegasus, 2017
 "Islami põnev lugu". Tallinn: Randvelt, 2017
 "Kalamaja aja lood". Tallinn: Randvelt, 2017
 "Kelmiküla aja lood". Tallinn: Randvelt, 2018
 "Eesti kummituslossid". Tallinn: Randvelt, 2018
 "Tallinn - erilised hetked" Tekstide autor. Tallinn: 2019
 "Põnevad lood vanast Tallinnast". Tallinn: Randvelt, 2019
 "Kassisaba aja lood". Tallinn: Randvelt, 2019
 "Tallinna olulised hävinud ehitised". Tallinn: Hea Lugu, 2020
 "800 aastat lugusid Tallinnast". Tallinn: Pegasus, 2020
 "Ukraina - palju kannatanud vapper maa". Tallinn: Randvelt, 2022
 "Vana Tallinna põnevad lood". Tallinn: Pegasus, 2022
 "Tartu olulised hävinud ehitised". Tallinn: Hea Lugu, 2022

Näitus
1994 Tartu Linnamuuseumis näitus 1944. aasta lahingutest Tartus 
1995 Tartumaa Muuseumis näitus Teise maailmasõja sündmustest Elvas
2019 Fotonäitus Vabaduse väljakul "Laulupeo teekond läbi aja"
2021 Kalamaja muuseumi ekspositsiooni ajalookuraator

Ooperilibreto
6. novembril 2016 etendus Nordea kontserdimajas Juske kirjutatud libreto järgi lavastatud rokkooper "Gustav Adolfi kooli saladus".

Ühiskondlik tegevus
Eesti Üliõpilaste Selts
2003. aastast alates on ta olnud Tallinna õpilasmalevas komandör
Telliskivi Selts
Pelgulinna Selts
Kaitseliit
 Riigivanem August Rei Sihtasutus

Tunnustus
2018 Muinsuskaitseameti tunnustus "Pärandi tutvustaja"

Isiklikku
Tema isa oli kunstiteadlane Ants Juske ja ta ema on psühholoog Mare Väli.

Jaak Juske on abielus Kristi Juskega. Tal on neli last: Josef (2000), Brita (2004), Emma (2007) ja Mirtel (2015).

Viited

Välislingid
Jaak Juske blogi
Jaak Juske Facebookis

Eesti ajalooõpetajad
Eesti koduloolased
Eesti giidid
XIV Riigikogu liikmed
Sotsiaaldemokraatliku Erakonna poliitikud
Kaitseliidu Tallinna maleva liikmed
Eesti Üliõpilaste Seltsi liikmed
Sündinud 1976